Fl-1 ta' Diċembru 2016, il-Kunsill adotta approċċ ġenerali dwar żewġ proposti biex jiġu aġġornati u riveduti r-regoli komuni dwar is-sikurezza tal-vapuri tal-passiġġieri. L-abbozz ta' direttiva emendatorja dwar regoli u standards tas-sikurezza tal-vapuri tal-passiġġieri fih l-aktar regoli estensivi dwar is-sikurezza tal-vapuri tal-passiġġieri fl-UE. L-abbozz ta' direttiva dwar spezzjonijiet ta' vapuri ro-ro u inġenji tal-baħar ta' veloċità kbira jindirizza r-riskji partikolari tas-sikurezza ta' dawn il-bastimenti. Ir-reviżjoni għandha l-għan li tissimplifika r-regoli u taqta' l-ispejjeż amministrattivi, filwaqt li fl-istess ħin tagħmel l-ivvjaġġar bil-baħar iktar sikur. Il-proposti ġew ippreżentati mill-Kummissjoni f'Ġunju 2016 wara rieżami komprensiv tas-sikurezza tal-vapuri tal-passiġġieri. "Is-sikurezza tal-vapuri tal-passiġġieri għandha importanza kbira. Illum qbilna dwar regoli tekniċi dettaljati rigward is-sikurezza tal-vapuri tal-passiġġieri biex is-sikurezza tinżamm f'livell għoli, filwaqt li tiġi ssimplifikata l-applikazzjoni tagħhom u jitjiebu l-ispezzjonijiet. L-awtoritajiet nazzjonali ser jieħdu lura f'idejhom is-sorveljanza fuq il-vapuri fejn dan jagħmel aktar sens minħabba l-kondizzjonijiet operattivi lokali. Nispera li l-impenn komuni tagħna biex titjieb is-sikurezza tal-vapuri tal-passiġġieri ser iwassal għal qbil rapidu mal-Parlament Ewropew." Arpád Érsek, il-Ministru Slovakk għat-Trasport, il-Kostruzzjoni u l-Iżvilupp Reġjonali u President tal-Kunsill Id-direttiva "ġenerali" dwar ir-regoli u l-istandards tas-sikurezza tal-vapuri tal-passiġġieri tistipula rekwiżiti tekniċi dettaljati li l-bastimenti jridu jirrispettaw f'oqsma bħall-kostruzzjoni, l-istabbiltà u l-protezzjoni. Hija tapplika għal vapuri magħmulin mill-azzar jew minn materjal ekwivalenti, u b'hekk tkopri l-vapuri tal-passiġġieri l-aktar moderni. Ir-reviżjoni tikkjarifika u tissimplifika dawn ir-regoli u l-istandards sabiex ikunu eħfef biex jiġu aġġornati, immonitorjati u infurzati. Pereżempju, tippermetti li l-vapuri żgħar taħt l-24 metru jiġu rregolati fil-livell nazzjonali, u b'hekk tirrifletti l-fatt li dawn il-vapuri huma aktar sensittivi għal kondizzjonijiet operattivi lokali u, b'mod ġenerali, jippreżentaw riskju aktar baxx. Id-direttiva attwali dwar l-ispezzjoni ta' vapuri ro-ro u inġenji tal-baħar ta' veloċità kbira tipprevedi tipi differenti ta' spezzjonijiet għal dawn il-bastimenti. Ir-regoli l-ġodda ser joħolqu reġim razzjonalizzat iżda robust ta' spezzjonijiet li ser jelimina d-duplikazzjoni, inaqqsu l-piż amministrattiv għas-sidien tal-vapuri u jżidu il-perjodu taż-żmien li matulu vapur ikun jista' jintuża għal skopijiet kummerċjali. Fl-istess ħin, jirrazzjonalizzaw l-isforzi ta' spezzjoni tal-awtoritajiet tal-istati membri, filwaqt li jkomplu jiżguraw livell komuni għoli ta' sikurezza. L-approċċi ġenerali huma l-pożizzjoni tal-Kunsill għal taħditiet mal-Parlament Ewropew. Sabiex it-testi jkunu jistgħu jidħlu fis-seħħ, jeħtieġ li ż-żewġ istituzzjonijiet jaqblu dwarhom. Ara l-paġna tal-laqgħa